יקותיאל גרשוני

יקותיאל (קותי) גרשוני (28 בפברואר 1943 – 14 ביולי 2021) היה היסטוריון, פרופסור להיסטוריה של אפריקה באוניברסיטת תל אביב ומדליסט פאראלימפי ישראלי.

ביוגרפיה 
נולד בראשון לציון. התגייס לצה"ל בשנת 1961. בנובמבר 1969, במהלך שירותו הצבאי כקצין הנדסה קרבית בחטיבת הצנחנים, בדרגת רב-סרן, נפצע כשפירק מטעני חבלה שהוטמנו בסמוך לגבול ישראל-ירדן. ידיו נקטעו וראייתו ושמיעתו נפגעו באופן חמור. כעבור ארבעה חודשי שיקום הוא סיים את שירותו בצה"ל.

שנה לאחר פציעתו החל בלימודים אקדמיים בחוג המזרח התיכון ולימודי אפריקה באוניברסיטת תל אביב. את תאריו הראשון והשני השלים בהצטיינות באוניברסיטת תל אביב ובשנת 1982 השלים בהצטיינות דוקטורט באוניברסיטה העברית בירושלים.

גרשוני פיתח קריירה אקדמית על אף קשייו בקריאה והצורך בהכתבת מאמריו ופרסומיו. בשנת 1995 מונה לפרופסור חבר באוניברסיטת תל אביב, ומשנת 1995 ועד 2004 עמד בראש החוג ללימודי אפריקה. בשנים 2000–2004 שימש ראש המחלקה ללימודי המזרח התיכון ולימודי אפריקה. בשנת 2007 מונה לפרופסור מן המניין ובשנת 2008 פרש לגמלאות כפרופסור אמריטוס.

בשנים 2001–2002 היה נשיא האגודה הבינלאומית ללימודי ליבריה. לאורך השנים שימש גם עמית מחקר ומרצה אורח באוניברסיטת סטנפורד, באוניברסיטת בוסטון ובאוניברסיטת אינדיאנה. ערך את כתב העת "המזרח החדש".

לאורך השנים פעל בספורט שיקומי במסגרת בית הלוחם תל אביב והשתתף בתחרויות אולימפיאדת הנכים בשנים 1976, 1980 ו-1984 בתחומי קפיצה לרוחק וריצה. בשנת 1980 זכה במדליית כסף בריצת 100 מטר ובריצת 400 מטר.

בשנת 2010 הוענק לו תואר דוקטור לשם כבוד מטעם אוניברסיטת בן-גוריון בנגב.

גרשוני נפטר ב-14 ביולי 2021 ונקבר בבית הקברות מורשה ברמת השרון. הוא היה נשוי ואב לשלושה בנים.

ספריו
 Black Colonialism: The Americo-Liberian Scramble for the Hinterland, Westview Press, Boulder, Colorado; and the Harry S. Truman Research Institute for the Advancement of Peace, Hebrew University, Mount Scopus, Jerusalem, 1985.
Africans on African-Americans: The Creation and Uses of an African-American Myth, New York and London: New York University Press and Macmillan, 1997.
 יקותיאל גרשוני, נחמיה לבציון, צמיחת המדינות החדשות באפריקה, יחידה מספר 1: מבוא להיסטוריה של אפריקה, תל אביב: האוניברסיטה הפתוחה, 2003.

קישורים חיצוניים
 עמוד הבית של פרופ' גרשוני באתר אוניברסיטת תל אביב
 פירוט השתתפותו בתחרויות המשחקים הפאראלימפיים באתר הרשמי של IPC 
 המשך פירוט השתתפותו בתחרויות המשחקים הפאראלימפיים באתר הרשמי של IPC 
 ריאיון עם פרופ' גרשוני על נכותו והישגיו האקדמיים 
 ,

הערות שוליים

מזרחנים ישראלים
היסטוריונים ישראלים
סגל אוניברסיטת תל אביב: היסטוריה של המזרח התיכון ואפריקה
ספורטאים פאראלימפיים ישראלים
מדליסטים פאראלימפיים ישראלים
אצנים ישראלים
רצים ישראלים למרחקים בינוניים
רצים ישראלים למרחקים ארוכים
קופצים לרוחק ישראלים
אתלטים ישראלים במשחקים הפאראלימפיים ארנהם (1980)
אתלטים ישראלים במשחקים הפאראלימפיים ניו יורק וסטוק מנדוויל (1984)
חיילי חיל ההנדסה הישראלי
סגל אוניברסיטת סטנפורד
בוגרי אוניברסיטת תל אביב
בעלי תואר דוקטור מהאוניברסיטה העברית בירושלים
מקבלי תואר דוקטור לשם כבוד מאוניברסיטת בן-גוריון בנגב
ספורטאים נכי צה"ל
חיילי חטיבת הצנחנים
עורכי כתבי עת ישראלים
אישים הקבורים בבית הקברות מורשה
ישראלים שנולדו ב-1943
ישראלים שנפטרו ב-2021